khistorydata/jeongjo-sjw-relations huggingface dataset:
정조 21년 · 목
仁浩啓言左邊捕盜大將李得濟以前任統制使罷職事命下矣出代間有他邊大將兼察之例今番則何以爲之敎以右邊捕盜大將兼察仁浩曰右邊捕盜大將柳孝源旣有兼察之命請牌招聽傳敎從之
정조 21년 · 강
遞都總管申光履李普溫副總管尹在明李燁兵曹參判李祖承
정조 21년 · 목
因都總府守宮望筒敎以總管中懸頉及老難自力人許遞與未差之代今日政差出○因兵曹守宮望筒敎以未肅拜堂上許遞今日政差出與總管待下批牌招望筒更爲修正
정조 21년 · 목
以韓用鐸爲執義黃昇源爲兵曹參判尹在明爲右尹鶴林君▣李聖圭爲都總官黃昇源沈基泰申大顯爲副總管
정조 21년 · 강
遞吏曹參判洪明浩參議李城輔以黃昇源申耆代之前望也
정조 21년 · 목
因吏曹參判洪明浩違召推考傳旨敎以吏曹堂上不可不備員與在外參議許遞前望單子入之待下批牌招察任
정조 21년 · 목
聖圭未肅拜命許遞與未差之代今日政差出
정조 21년 · 목
以姜彝正宋煐爲副總管
정조 21년 · 강
以李益運爲兵曹參判前望也
정조 21년 · 강
遞判尹申思運右尹尹在明以權▣李鼎運代之竝前望也
정조 21년 · 목
敎曰在外判尹及年老亞尹許遞前望單子入之待下批待開門牌招察任
정조 21년 · 강
遞副總管李鼎運姜彛正以洪義榮洪聖淵代之竝望前也
정조 21년 · 목
鼎運時帶詞訟彛正在外也
정조 21년 · 강
遞應敎尹序東校理金銑高宅謙副校理鄭來百李羲甲修撰李基讓李龜雲副修撰朴鍾淳金近淳
정조 21년 · 목
序東宅謙來百羲甲基讓近淳鍾淳違召銑龜雲在外政院以玉堂上下番俱空啓敎以拜箚未承批未肅拜在外人員許遞與諫長亞憲未差之代前望單子入之待下批違牌玉堂只推竝爲待開門牌招隨駕官修啓
정조 21년 · 강
以李宗燮爲應敎韓用鐸爲修撰鄭萬始爲副修撰宋銓爲大司諫趙錫晦爲執義竝前望也
정조 21년 · 강
命尙瑞直長宋啓榦罷職差代
정조 21년 · 목
吏曹啓言尙瑞院直長宋啓榦三度呈狀而以特敎除職比他自別不敢循例草記連爲退却矣聞已直爲下鄕云請令該府拿問處之敎以罷職差代
정조 21년 · 강
禮曹以皇壇奉審啓
정조 21년 · 목
禮曹啓言臣與戶曹判書李時秀進詣皇壇奉審則饌卓床巾三件雉尾箒二柄雉尾褥一件外拱草芚二浮大樽羃一箇小樽羃八箇籩羃三箇鼎羃二箇籩十五箇篚二箇大扄一箇小扄一箇篳一箇角砂分兒三箇砂碗九箇砂大楪六箇砂楪匙九箇坐面紙一張御齋室草芚六浮黃木乼一臣里香大廳二十張付地衣一浮紅紬衣五件皁紬衣十件白紬中單十七件白紬裙九件价幘冠十部進賢冠五部皮弁冠五部白紬帶五件金銅革帶三件烏皮履十部鍾流蘇二層磬雉尾流蘇二層照燭一坐上端于二箇旌二坐枘竹甲黃幕一浮三十一幅內六幅內簷甲黃帳十一幅內一幅白木外揮帳二浮各十四幅內二幅黃綿絲中束乼一艮衣黃綿絲三甲所三艮衣中束乼二艮衣小束乼二艮衣役享位白布遮日一浮二十幅內二幅油遮日二十張付一浮排設竹五箇饌幕白布遮日一浮二十幅內二幅典祀廳白布揮帳十幅一浮樽俎所小束乼二畏衣竝破傷紅紬衣五件皁紬衣五件渝傷南邊紅箭門柱根塗灰剝落趁卽改備修補之意請分付該司允之
정조 21년 · 강
命園幸時禁衛大將以先廂出往江頭時朝房留駐軍兵令該營中軍代領
정조 21년 · 목
兵曹啓言禁衛大將以先廂大將出往江頭時留陣軍兵總戎使當依節目都領而其間朝房留駐軍兵無率領之將何以爲之乎敎以姑令該營中軍代領留駐
정조 21년 · 강
以李漢豊爲左邊捕盜大將又命漢豊兼察右邊捕盜大將
정조 21년 · 목
兵曹啓言今此園幸時右邊捕盜大將柳孝源以禁軍別將隨駕限回鑾間請令左邊捕盜大將李漢豊兼察允之
정조 21년 · 강
黃海監司閔台爀以道內老職人抄啓遺漏委折及當該道臣守令現告馳啓
정조 21년 · 목
該監司狀啓以爲道內百歲老人抄啓中海州嘉善崔天弼載寧折衝崔德一推恩時遺漏委折及其時邑倅姓名現告牒報之意發關各該邑海州判官李惟稱牒報以爲査問於崔天弼處則甲寅年別推恩時以流離他鄕見漏云其時道臣李泰永判官趙厚鎭載寧郡守宋欽書牒報以爲崔德一本以鳳山之民去乙卯冬始爲來寓本郡前後見漏事在鳳山郡云故更爲發關査問於鳳山郡該郡守趙華錫牒報以爲溯考本郡抄報文書則德一果於丁未年以初不入籍見漏云其時道臣嚴思晚郡守趙興鎭庚戌甲寅兩年推恩時則俱爲修報而無端見漏其時郡守曺學臣矣本郡之抄報果若的實則無端見漏之說萬萬驚駭取考臣營杪啓文蹟則甲寅年推恩時崔德一以折衝修啓而嘉善官敎頒下之後卽送本郡使之分給許多陞資人中崔德一之獨爲落漏似有別般委折故當年擧行該郡公兄及該色等今方捉致臣營親執究問期於覈得而當初修啓時臣未能覺察曚然登聞惶恐待罪敎以勿待罪事回諭
정조 21년 · 강
司憲府以黃海監司閔台爀緘推勘律啓
정조 21년 · 목
該府以杖一百收贖公罪施行啓稟敎以依此律施行功議各減一等
정조 21년 · 강
遞承旨李晚秀以洪義榮李益運成鼎鎭爲承旨竝前望也尋遞鼎鎭以南公轍代之前望也尋遞公轍以金啓洛代之前望也
정조 21년 · 목
鼎鎭解由未出公轍違召也
정조 21년 · 강
命明日親臨犒饋時侍衛軍兵置之承旨一員入侍
정조 21년 · 목
敎曰歲首犒饋不可不親臨而禁軍及金虎門軍外先已饋之明日犒饋時侍衛軍兵置之只該房承旨一員入侍事該房知悉
정조 21년 · 강
命承旨洪仁浩削職李翼晉畿沿定配
정조 21년 · 목
敎曰廣州兵符傳授事雖甚駭然只看廣州二字而錯傳容有可恕該房承旨削職自下授送不卽微稟其罪不輕當該承旨畿沿定配
정조 21년 · 강
領敦寧金履素再箚引義乞解留都之任賜批安心留都仍命遣史官傳諭
정조 21년 · 강
大司成兼左諭善尹得孚陳疏辭職賜批不許
정조 21년 · 목
疏略曰泮長之職以臣魯莾湔劣之才陞庠試士之事旣不敢冒當竟使前堂當其役今於陞庠旣畢之後復叨是任者有傷事體又於千萬夢寐之外以臣爲元子宮諭善之官臣神情惝怳不知置身之所惟我元子睿質岐嶷令譽日聞開講有期吉日將卜億萬年無疆之休其基於斯正宜極擇端方正直學問博洽之士以爲講劘經訓輔導德性之地而今乃以不敢冒不敢當之重任遽畀於千不似萬不近之賤品其爲名器之玷搢紳之羞爲如何哉臣以帖誦出身性質愚迷見識固滯實一世之所共棄耳大臣以同姓之親亦未嘗不知臣之本末而乃有此誤薦之擧臣竊怪焉竊惑焉伏乞將臣職名竝許刊削批以僉曰可合爾其勿辭察職
정조 21년 · 강
特除應敎李宗燮爲淸風府使
정조 21년 · 목
宗燮違召敎以應敎李宗燮之牌不進訖可休矣朝廷豈有棄物曾聞篤老侍下云淸風府使除授當日辭朝時任府使遞付京職
정조 21년 · 목
因▣違召推考傳旨敎以許遞今日政差出
정조 21년 · 강
有政吏曹判書李秉鼎參議申耆兵曹判書李得臣進
정조 21년 · 목
以李魯春爲應敎韓致應爲校理尹悌東爲副校理朴鍾淳爲修撰李羲甲爲副修撰申光履爲判尹洪聖淵爲兵曹參判李書九爲慶尙監司林蓍喆爲副總管
정조 21년 · 강
以李義駿爲兵曹參判口傳也
정조 21년 · 목
因副總管望筒敎曰仍任兵曹參判口傳差出
정조 21년 · 강
遞副修撰鄭萬始以金近淳代之前望也
정조 21년 · 강
兵曹啓請廣州留守兵符授傳宣傳官徐翼淳及不能檢飭承傳宣傳官金煐竝令該府拿勘命金煐汰去棍治兵曹判書李得臣推考
정조 21년 · 목
兵曹啓言卽接宣傳官廳牒報則以廣州留守兵符授傳事不飭之入直承傳宣傳官啓聞論勘事報來矣兵符傳授何等嚴重而不善擧行致有此無前之擧萬萬驚駭當該宣傳官徐翼淳不能檢飭之入直承傳宣傳官金煐請竝令該府拿問嚴勘敎以自下更送之由不爲微稟所爲萬萬痛駭宣傳官金煐爲先汰去還宮後嚴棍懲勵至於徐翼淳前月鄭好仁鞫問時奪符也筵中擧行之純熟周詳近來武弁中初見雖令二徐英輔當其時決不敢然乃祖亦未知其十分爲然今日擧行專由於承宣渠何知其廣州之外別有南漢兵符乎若以此論罪則其罪豈止於拿處乎草記之疏忽反讓於該廳之牒報卿則推考
정조 21년 · 강
命禁衛大將徐有大權察左右捕將
정조 21년 · 목
兵曹啓言園幸時左邊捕盜大將李漢豊兼察右捕將而以舟師大將前期出去左右廳發巡無人云舟橋往來間請令留陳禁衛大將徐有大權察允之
정조 21년 · 강
命總戎中軍李明運改差
정조 21년 · 목
因該將官射講單子敎以未現身中軍改差以年少者差出
정조 21년 · 강
命卿宰侍罷削人竝敍用口傳付軍職前承旨閔昌爀前司諫李羽達前佐郞李海淸趙台榮前安昌君燝前承旨李勉兢前參判徐邁修前參議韓晚裕前承旨李相璜前正言閔命爀李顯秀權晙
정조 21년 · 강
命金吾時囚李之淳等依同罪他囚例決放
정조 21년 · 목
義禁府啓言靑山縣監李之淳原情以爲渠甲寅年待罪本縣當其歲末境內老人徐必回千日丁金仁業李振察等四人以年九十以上修成册報營矣三人授資徐必回見漏於狀聞不得授資乙卯歲末亦當以百歲修報而徐必回移居於全羅道茂朱地以無乎報營昨年秋始自茂朱還接本縣故以百二歲據實報營前後去來文牒昭在一桉可卞而只緣渠愚迷奉職無狀云海州前判官趙厚鎭原情以爲渠待罪海州甲寅年別推恩時多般搜訪於境內坊曲年滿應資之類無遺抄報崔天弼則因渠移寓他鄕之致成册中未免見漏云鳳山前郡守趙興鎭原情以爲渠待罪鳳山丁末年歲初老人成册修整時年九十應資之人一從帳籍抄報至於無籍之人年歲無以憑據不爲擧論今此崔德一以無籍見漏至登道査莫非渠昏謬顚錯之致云曺學臣原情以爲渠待罪鳳山甲寅年別推恩時境內應資老人一一抄報而崔德一一體抄入於成册矣及甚加資帖文下來之後授資之人咸集官門一一分傳而其中老病不得致身者使其子侄族屬與面任眼同替授今此德一之加資帖文中間落漏獨未蒙優老之典不善擧行之罪萬殞猶輕云趙興鎭曺學臣所當請刑曾經侍從及閫帥請議處李之淳趙厚鎭請刑推得情敎以依同罪他囚例決放
정조 21년 · 강
以吳載徽爲總戎中軍口傳也
정조 21년 · 강
命動駕時以隨駕閣臣中一員假承旨例兼著爲式
정조 21년 · 목
敎曰承旨六員中一員守宮載在定例隨駕閣臣中一員假承旨例兼隨駕以備六房事定式而時仕承旨守宮望筒書入時閣臣假承旨望筒一體書入事定式載之定例及閣院故事
정조 21년 · 강
假注書尹命烈以元子師傅宋煥箕附奏馳啓
정조 21년 · 목
命烈狀啓以爲臣敬奉聖諭馳到懷德外南面性潭里傳諭于元子師傅宋煥箕所住處則以爲史官遠臨傳宣聖諭又以上來然後吉日可卜爲敎臣之惶隕悶迫尤當如何伏念貳邸關講是何等至重之盛擧而緣一螻蟻微臣之未敢承命以致吉日之卜稽延至此臣之罪戾萬殞猶輕春發以後已近一月講筵之開一日爲急固不宜以臣之故而少遲況今幸有左右諭善之啓下竊以爲卜吉不可緩也苟使臣獲近雷肆之筵少伸延頸之忱則豈非草野微末之大願至榮而沈痼之疾轉益懍綴實無强策之望祗伏俟罪而已云矣臣則仍爲復路上京矣
정조 21년 · 강
元子師傅宋煥箕從縣道陳疏賜批
정조 21년 · 목
疏略曰貳邸開講是誠莫重莫大之盛擧也歲初卜吉旣有成命春發以後且近一月餘寒漸解舒日漸長凡爲今日之臣子者孰不欣欣然有延頸之忱蘄聞講筵之關緣一微臣之未敢膺命致令就傳之歲尙稽輔翼之方臣罪至此萬殞難贖臣犬馬之齒恰滿七十沈痼之証益覺危谻雖欲冒沒强進其勢末由假使賤疾雖或有一分可强之勢起自草萊冒入修門卽一老洫而貧榮戀寵者耳將何以藉手抗顏進講于雷肆之筵哉伏乞亟命有司重勘臣罪必選博聞有道術之士如昔賢所云俾任輔導之責千萬幸甚批以卿之上來企予日勤卿疏與附奏長第登徹而卿志愈堅尙稽幡然卿以卿家之人寧容乃爾卜吉惟在卿登途之期卿須卽爲上來更當有招徠之行此批答先令地方官傳宣仍敎曰敦召之行更當下送此批答爲先令道臣傳于地方官傳諭
정조 21년 · 강
右諭善李城輔從縣道陳疏賜批
정조 21년 · 목
疏略曰伏念元子開講已有成命乃是國家莫大之慶也天日之表照臨書帷將以繼明聖學爲億萬年太平之基宜妙選英僚環列左右以爲講明經傳輔養德性之具而乃以如臣之愚特昇是任末敢知聖上何取於臣而有此語恩乎使臣有一分堪承之望則昵侍講席仰瞻溫文豈不爲臣子之大幸而揆分揣義不敢冒進伏乞遞臣職名仍治臣違傲之罪批以如爾在旌招之列者政合是職且況野外謹飭之士勝於朝端翺翔之人而備員然後吉日可卜爾其卽爲上來事下諭
정조 21년 · 강
黃海監司閔台爀以本道百歲老人嘉善帖不爲頒給邑吏等査詰馳啓命各人等分輕重勘放
정조 21년 · 목
黃海監司閔台爀狀啓以爲載寧百歲老人崔德一嘉善帖不爲頒給委折鳳山郡禮吏等處査詰則崔起亨之招以爲同任金成哲以抄報等事往來營門時馬貰路資無他出處方以爲悶成哲謂渠曰張厚尙爲名人以年未滿不入於抄報中若有周旋之道十兩錢可以持去云渠聞甚多幸使之取用而抄報之時未及周旋矣及其加賀帖分給時成哲又言曰張厚尙十兩錢某條區處然後可免困境渠亦無區處之道伊時崔德一官敎一張適未傳給故果使尹光宗刀割改書以爲䌤縫厥債云金成哲之招以爲渠所親人張厚尙謂渠曰吾年雖末滿七十旣是未妻偕老之人汝若某條周旋期於抄報則當以十兩錢酬勞云故渠往議於首禮吏崔起亨則以爲第當依其言圖之姑先取用其錢爲好云渠果以此言傳於厚尙受用十兩錢畢竟厚尙不得入於抄報十兩錢無可報之道以崔德一嘉善官敎一張出給尹光宗使之幻作折衝帖傳與厚尙云矣張厚尙所納僞帖詳細審察則原敎旨年號安寶行裂起前面移付他紙幻作折衝帖而寶畫左邊亦有䌤縫之痕印封上送于該曹崔起亨則主張造謀慫慂同任恣意作奸合施當律尹光宗則做出僞帖以至於莫重寶畫刀割䌤縫之擧則情狀節節狡惡厥罪惟均金成哲則甘聽厚尙㗖利之說馴致兩吏改帖之奸者莫非渠作俑之罪自歸同情之科張厚尙則以年未滿之人希覬非分行賂圖囑之狀已極痛駭揆以法意亦難免重究竝嚴囚營獄請令該曹照法嚴勘該郡守曺學臣身爲守土之官莫重恩資一委下輩致有此逞奸之弊若論其罪有浮於抄報時遺漏其罪狀請令攸司御處敎以邑吏用奸雖甚痛駭推恩所重在所當念盜踏之律旣減於僞造則刀擦尤異於盜踏各人等分輕重勘放俾渠輩知如是歇治亦出於爲所重之意事卽爲回諭
정조 21년 · 강
備局論奏平安監司朴宗甲灣尹罷黜不審之罪請施罷職之典命宗甲越俸
정조 21년 · 목
備邊司啓言卽見平安監司朴宗甲狀本以義州溧頹戶還上蠲停時任掌與奸民假各冒錄直請該府尹沈晉賢爲先罷黜矣晉賢以本府被災時擧行之緩忽依白衣從事例姑令戴罪治務一夫之不獲其居一畝之或有污萊特下飭敎島民復業間使之擧行則道臣之無難請罪已極可駭又況冒錄七十戶之蠲減者折米爲九十六石零停退者折米爲二百八十八石零而令已摘發還錄較諸被災民戶之終始奠接川浦沙土田之盡數起墾其緩急輕重果何如則顧何敢不念重民命軫邊情截嚴之飭敎有此論罪之擧乎此猶就事而論事耳自前外補守令雖犯重科道臣不敢循例論勘事體卽然白衣從事比外補自別則今者譴罷之請有關紀綱不可但以不審言請義州府尹沈晉賢罷黜事勿施平安監司朴宗甲亟施罷職之典允之敎以道伯之戴罪贖愆無異灣尹姑施越俸
정조 21년 · 강
配李翼晉于高陽郡
정조 21년 · 강
春官薦觀察使及節度使
정조 21년 · 목
禮曹觀察使薦徐美修朴宗來李魯述節度使薦李膺運林裁洙李長喆
정조 21년 · 목
鼓三嚴具軍服乘轎出萬八門保定門崇智門集禮門建陽門肅章門進善門敦化門至崇禮門外歷臨關王廟行再拜禮命守直官邊將差送守僕等考例施賞而東廟守直官守僕一體爲之予出南廟門外乘馬進發至舟橋兵曹判書李得臣跪啓請乘橋宣傳官跪啓稟放信砲三聲得臣跪啓請陞旗宣傳官跪啓稟放信砲一聲擂鼓鳴鑼共三通擧起火一枝鳴金二聲大吹打點鼓點旗駕渡舟橋宣傳官一員落後除取稟放下橋砲三聲又放一聲擂鼓鳴鑼共三通落旗予命駕後宣傳官持信箭祗受於先廂訓將步軍二哨先往環衛作門於始興行宮大將亦於作門外留住待後廂壯勇營步軍合幷環衛
정조 21년 · 강
晝停于始興行官昫午駕次華城行宮
정조 21년 · 목
駕到始興縣天色未明降馬入行宮承旨李益運奏判府事李秉模到成桃花里落馬重傷不得前進云非但無押班大臣園享終獻官合有變通之道予命卽遣隨駕醫官問病以來開東後予敎宣傳官曰壯勇大將率善騎隊一哨馬兵一哨禁軍五十爲先廂訓將率善騎隊一哨駕後禁軍四十爲後廂駕前別抄左右翼隊壯勇衛左列駕前別抄信地作行右列攔後本營京鄕步軍及訓局步軍二哨各該堂上將官率領後廂尾局隨行事分付鼓三嚴乘馬進發至萬安橋召見橋役監董人申洞徐毅麟徐浹修予曰新造之橋果能堅固無慮否洞等曰今則比前頗完固矣予謂洞曰爾於華城之役幹何事被何賞洞曰長安門城七百步及東將臺看役臣爲之而所被賞典則五衛將及實同知矣予命來待於華城敎毅麟浹修曰橋今更成爾等可贖前日不善幹事之罪還納之帖加當令該曹更爲成給矣至安養坪路傍有築臺處乙卯春予陪慈駕幸行時沿路所憩處居民築石以臺之者也下馬少憩予謂益運曰李判府卽爲還第善攝之意遣史官傳諭終獻官則以光恩副尉改付標左相則老人也難於隨駕故旣令先詣還宮時亦當使落後右相趁還宮前來待江頭以爲押班之意承旨書報也少頃乘馬進發到遲遲臺壯勇外使趙心泰率親軍衛二百入防軍五哨別軍官一百留待于臺下爲先廂之前列至長安門外左議政蔡濟恭祗迎路左遣史官問其下來安穩仍令自此押班隨駕又命入長安門時迎接節次幷除之只挾守將城上跪迎仍由長安門左右軍營前路新豊樓左翊門中陽門降馬御奉壽堂命內外使及諸將官參謁幷除之
정조 21년 · 강
巡城御訪花隨柳亭射的三巡獲三矢御製七言小詩命諸臣賡䪨
정조 21년 · 목
具軍服乘小輿自維與宅出南行閣大門詣西將臺諸閣臣及承旨李益運李肇源壯勇提調李時秀兵曹判書李得臣外使趙心泰廣州留守徐有隣京畿監司李冕膺皆從自華陽樓北巡至華西樓少憩復乘輿至空心墩前路謂諸臣曰空心墩制度卽我東城制中初有者也層梯迂迴不便御駕登臨諸臣之欲見者留入觀玩而來至長安門降輿御門樓俯覽城內外民舍謂心泰曰迎華驛官廨新成民家亦頗櫛比甚可幸也民家大約幾戶郵館間數亦幾何心泰曰官舍四十餘間新入民戶五十家矣予下樓乘輿歷華虹門降輿御訪花隨柳亭射柳葉箭三巡三中時秀心泰益運得臣及一提學鄭民始直提學李晚秀華城判官洪元燮陪射射訖還御亭上敎曰亭下觀光人中能射者許入試射限以十人宣薦閑良李升德二中壯勇鄕軍林得才一中予曰萬武之中限以十人參於此數者優可爲初試二中自是會試規矩其在尙武之政宜有拔例之典仍命升德直赴殿試賜樂出送得才令外帑庫給弓一張仍宣饌宣醞于諸臣予口拈一絕弁之以小序命晚秀書之曰巡城至訪花隨柳亭射的以示尙武之意予適三獲內外使亦各如之第三句引用周禮五射菚註以記實歷遍春城日未斜小亭雲物轉晴佳鑾旂慣報參連妙萬柳陰中簇似花遣史官往傳左議政蔡濟恭使之步韻賡進在筵諸臣亦令賡進予謂有隣曰故相柳成龍謂訓鍊都監宜關屯於京畿地方而訓局軍萬名中五千名在京操鍊五千名赴屯耕作以爲兵農相寓之義其意甚好而寢不行誠可惜也予於壯勇營略倣此規設出鄕軍於畿邑爲一營五司之制蓋出於環連拱抱輔車相須之意也園幸時只以本府五哨軍輪回隨駕則行伍單弱軍容未備守禦廳出鎭軍制釐正時有餘丁八百餘名故設六哨於輦路所經廣州始興果川及華城屬邑龍仁安山等地駕過時使之徵發陪扈仍以守廳所管惠廳除留米一千石錢三千兩劃屬本營以爲上番軍支放之需仍設置屯田於鄕軍所在之各邑以其所出爲其軍來往時糧饌及服色之費矣先買土地所出果與軍需容入能相當耶有隣曰廣州屯田所需有不足之慮如干加買然後所收與容入始可相當矣予曰本營鄕軍之設施微意甚遠最初楊根加平砥平先出二哨而此則屯田在於渠輩門前故足爲兵農相寓而坡州又出一哨欲用楊根等三邑之例則土地甚少且軍人散在各處近者雖自治屯田遠者不能自作此則已稍異於三邑之例矣其後又置楊州一哨而我國凡事輒爲大民所撓楊州則多有京華士夫之土地決買給價之前必先紛撓不得已姑徐之以爲漸次經始之計而就畿營貿租條中劃出若干錢貿取畿邑還耗以爲一哨軍接濟之道其後又置高陽一哨以總戎廳法外保軍量減後所收之身錢餘者爲接濟之道其後又置水原五哨劃給三萬兩公貨貿取該道小米萬石取耗而使之接濟大抵楊州高陽水原軍接濟之需其名色非但非予之本意亦不及於最初楊根等邑設施之規容俟來頭不可不釐正而凡公私需用之必着手於耗穀者大非好道理雀鼠之耗官長之主管已不成說況朝家乎予之本意則所謂耗條欲直爲出給而取耗之猶不足甚至於論及市直之高下此豈非與民爭利之歸乎況有發賣耗穀之令則營邑或有藉此濟私之弊此事不可不一番釐正矣少頃乘輿詣東將臺降輿御臺上予曰我國城制固陋勿論京外元無雉堞之制獨故相金宗瑞所築鍾城城制略倣華制其形如圭內頗空闊上如加簷便於頫視而猶不如雉之爲制蓋古之城制當以雉堞爲第一而我國之城則全體周圓無模稜故垜垜堞堞環立守之然後始可禦賊而今此新城創爲雉制計以步數別成廉角環包體城每雉雖立數三人便於左右望而易以覘賊自下視之亦不分守堞人之多少今而後我國始可曰有城制而但譙樓墩臺之屬往往有不緊用工之處近於奇巧大非本意此則留守與都廳李儒敬爭難而畢竟都廳之說得行故如是云矣仍敎曰今夕當御西將臺試演炬外使知悉心泰奏駐隊軍以隨駕軍兵中何營軍幾哨擧行予命入防軍二哨爲之乘輿由角巾臺前路出蒼龍門曲城外歷南水門譙墩上路至八達門降輿登樓少憩乘輿至西將臺降輿御臺後小廊宣飯于諸臣
정조 21년 · 목
夜初更予御將臺宣傳官跪啓稟放信砲三聲擧起火三枝臺上燃四炬各垜一時燃炬擧號炮一聲吹天鵝聲點炬吶喊共三次止金掌一號掌二號予乘馬出將臺前路由新豊樓左翊門中陽門還行宮
정조 21년 · 강
命明日園所展謁時外使率親軍衛一百人入防步軍三哨爲先廂內使率善騎隊一哨京步軍一哨隨駕其外內外營及訓局軍訓將都領留駐行宮
정조 21년 · 목
兵曹啓言明日園所展謁時隨駕軍兵以何營馬步軍幾番幾哨待信箭侍衛乎敎以外使率親軍衛一百人入防步軍三哨爲先廂內使率善騎隊一哨京步軍一哨隨駕鄕軍四哨中除出百名爲後廂禁軍及駕前駕後各三十人隨駕其餘內外營軍訓局軍訓將都領留住行宮事分付
정조 21년 · 강
命華城留守趙心泰錫以田民城內居民當年餉與還特除其耗
정조 21년 · 목
敎曰華城西將臺今日夜操爲其省略只行演炬別號令而應接若式穀率不差況此類皆是城丁軍尤異於入防軍團束其能如是鍊熟可見將得其人之效雖甚可嘉猶屬餘事且於操前遍觀新城勞多功鉅豈讓汗馬華城留守趙心泰特賜田民城堞旣完目今第一義卽戶戶富實人人和樂八箇字富之之術方與廟堂諸臣講磨而蠲惠之方亦屬人和中一事城內外居民當年餉與還特竝除耗以副渠輩望幸之情事下諭于留守○戶曹判書李時秀啓言華城留守趙心泰田民賜給事命下矣以幾結幾口定給乎敎以田三結奴婢各二口賜給
정조 21년 · 강
召見禮曹判書閔鍾顯于便殿命領議政洪樂性賜几杖頒敎書時一依故相李元翼李景奭已例爲之只行外宣醞賜以一等樂
정조 21년 · 목
鍾顯啓言領議政洪樂性賜几杖頒敎書當一依仁廟朝領議政李元翼顯廟朝領府事李景奭賜几杖時已例知委各該司使之擧行几杖則令工曹造作詣闕親臨頒敎書後領議政祗受陪往于其家敎書則令藝文館撰出錫宴時進參諸宰亦依已行之例時原任大臣政府東西壁六卿判尹本曹三堂上使之進參大臣賜几杖翌日曾有進謝箋節次而今番旣有臨殿親授之敎恐當於賜几杖頒敎書之日仍爲進箋稱謝而日子則問于本家擇日擧行亦自有兩朝故事敢此仰達從之又啓言領議政洪樂性賜几杖頒敎書日內外宣醞依故領議政李元翼領府事李景奭賜几杖時已例請分付各該司以爲擧行敎以今番以宴爲之只以外宣醞爲之各年已例皆用一等樂今亦依此爲之事分付樂院
정조 21년 · 강
命領議政洪樂性賜几杖時致祭於貞明公主內外祠版仍命樂性爲獻官前承旨洪義榮受香
정조 21년 · 목
敎曰昔在我肅廟朝行貞明公主壽宴於丁巳年今於三回之舊甲主第奉祀之領相受几杖領宴事若有待豈不奇異敎書中以此意措辭臨時致祭於貴主內外祠版而祭文當親撰獻官領相爲之受香則前承旨洪義榮入來賚去事分付
정조 21년 · 강
命今夜受誓戒及初五日朝參處所明政門爲之
정조 21년 · 목
敎曰今夜受誓戒處所以明政門階上爲之初五日朝參亦以明政門爲之事分付○敎曰禁軍之近來勞役甚繁今夜則以入直排立挾輦軍軍餉色金虎門入直軍爲之槍劍軍亦以入直軍爲之事分付
정조 21년 · 강
命前贊讀李普溫特除都總管單付知事
정조 21년 · 목
敎曰己卯年講院初設時爲贊讀知其人品與文識者今爲四十年而今年爲七十年前陞資時已有下敎豈可不踐言前贊讀李普溫都總管除授仍令兵曹知事知設單付靈壽閣肅拜後樞銜減下
정조 21년 · 목
敎以總管中本職詞訟人許遞
정조 21년 · 강
遞承旨李景溟以金載翼代之尋遞以李海愚代之竝前望也
정조 21년 · 강
遞吏曹參議韓用龜以韓晩裕代之前望也
정조 21년 · 목
用龜在外也○敎曰在外吏曹參議許遞前望單子入之待下批牌招察任
정조 21년 · 강
遞大司諫李鼎揆獻納丁志元
정조 21년 · 목
敎曰山林及南臺外在外未肅拜人許遞與未差之代今日政差出待下批牌招使之進參於誓戒○鼎揆未肅拜志元在外也
정조 21년 · 강
有政吏曹判書沈愌之兵曹判書李得臣進
정조 21년 · 목
以徐邁修爲吏曹參判趙宗鉉爲判義禁吳泰賢爲大司諫洪秀晩爲獻納李明淵爲執義沈銖爲司諫洪彥燮金奎夏爲掌令閔命爀李顯秀爲正言銖奎夏命爀顯秀違召竝罷更以金孝眞爲司諫尹悌東爲掌令權晙申絢爲正言李始源爲安岳郡守新資也李石求爲訓鍊正
정조 21년 · 강
命承傳宣傳官任聖臯仍任
정조 21년 · 강
命典牲署主簿兪漢寬改差仍命待闕更擬
정조 21년 · 목
吏曹啓言卽接典牲署牒報則以爲祈穀大祭親臨誓戒時掌牲令例以本署主簿塡差而主簿兪漢寬在外無以進參云請改差從之敎以待闕卽爲更擬
정조 21년 · 강
推全羅監司徐鼎修重推京畿前監司金思穆徐龍輔仍命庚戌甲寅推恩時諸道老人遺漏之各該邑倅捧現告拿處
정조 21년 · 목
吏曹啓言卽見全羅監司徐鼎修應資老人成册則寶城百歲老人宣震喆以折衝報來高山百歲老人張文燦興陽百歲老人金麗㴠俱以嘉善報來士庶年九十每於歲首抄啓加資己有定式庚戌甲寅兩年別推恩時宜蒙恩典則今此三人未知其何年遺漏遺漏委折使之査實狀聞當該道臣從重推考時道臣矇然修啓亦甚未安推考宣震喆等請依定式下批從之敎以今番諸道報來中百歲老人之年前遺漏各該色倅令道臣捧現告狀聞後一竝拿處○備局啓言卽見京畿監司李冕膺所報則枚擧楊根郡守金鍾翕牒呈以爲老人劉丁金甲寅夏出他丙辰二月還居本土故今番修報時始爲入錄而甲寅春及庚戌恩典與年九十例資俱爲見漏莫非不善擧行之失云兩年慶典之不爲修報雖緣劉丁金之出他該邑不勤修報使百歲老人見漏於恩典例資請不爲修報之當該郡守罷職不能察飭之當該道臣從重推考從之敎以該倅拿問處之
정조 21년 · 강
還給吏曹江原道婦女封爵草記仍命便宣爲之
정조 21년 · 목
吏曹啓言年九十士族婦女外不得封爵而今此江原監司徐有防應資老人狀本中嘉善金順萬妻全氏通政李戌伊妻崔氏嘉善安戒興妻李氏折衝朴思經妻金氏嘉善崔順已妻元氏折衝李漢翼妻白氏折衝金哲中母安氏無士族婦女措語而混同修啓事甚未安請該道臣推考婦女七人姑置之査實狀聞後擧行敎以必是士族不爲措語莫重承傳不卽收用敢售丙申以後銓官所未有之謬習反效前日弊俗是豈所知於卿卿之辜負大矣且於承傳何其善忘而九十婦女封爵事精力何其不衰有此瞭然照檢此草記還給卿其便宜爲之
정조 21년 · 강
命初五日朝參更待下敎爲之
정조 21년 · 강
詣顯隆園行親祭
정조 21년 · 목
具軍服乘馬出中陽門左翊門新豊樓至左右軍營鍾街前路敎承旨曰廣州留守及各邑差使員皆參享班乎承旨李益運對以無例予曰陵園幸行隣陵諸執事皆爲參班古例卽然自今爲始使之參班由八達門到安寧里前路召見植木差使員果川縣監金履裕始興縣監金思羲安山郡守李魯在振威縣令尹應鉉陽城縣監吳慶元廣州判官金履鎬南陽府使曰師謹予曰外南山役處今則何如而植木後所見亦何如履裕等曰役處完固而植木亦皆蓊鬱成林矣予敎思羲履裕曰動駕時待令兩邑軍已令各其邑試射放而不但有賞典當出科擧試官備二員然後可以擧行始興試所則始興倅爲上試官果川倅爲參試官果川試所則相換爲上副試官而月課一次代分日試取別單以啓予又曰安山龍仁燈蘢軍城丁軍試射放已爲下敎於華留試取頒賞後卽爲解送也至萬年堤敎承旨曰左邊一麓有土皮脫落處令植木守令補土之意招入守僕分付也至齋室下馬入奉安閣少頃入齋室閣臣等行御眞大奉審如儀少頃予具翼善冠黲袍烏屖帶詣園所陞自東階就版位再拜仍詣神位前上香獻酌訖還就版位再拜行亞獻禮終獻禮如儀亞獻官左議政蔡濟恭終獻官光恩副尉金箕性予詣園上奉審拱趨三周于象設內外仍命園司趙用鎭及別看役龍仁縣監丁遇泰進前敎曰陵園之制雖或虛左未嘗同封而予則情理有所自別故爲日後欲不常例灰隔只限蔓石覆釜形以上初不用石灰左邊卽是全地而闌干石或有微隙何也遇泰曰石物用力於右邊故左邊亦不得不然矣予曰闌干屛風等石雖有先朝禁令而以予無不用極之意不得遵守矣
정조 21년 · 강
周諗局內還詣行宮
정조 21년 · 목
還御小次改具軍服宣飯於諸臣予步出紅箭門乘馬由萬年堤上歷水由坪至鳳朝峯下下馬周覽命華城判官洪元燮進前指北麓植木敎曰此麓則何邑所植也元燮曰安山所掌植木而踰此麓則南陽所植矣少頃乘馬踰一峴卽鳳朝峯中腰也駐馬周覽八邑植木由南山外至西發峴下馬少憩敎安城郡守曺允植曰此峴植木何邑爲之允植曰辛亥年臣待罪振威時所植也予曰陽城境沙石之山何以則善爲植木耶華城留守趙心泰曰略爲鑿去沙石以土補之植松其上而姑未及茁長矣少頃乘馬自萬年堤下由龍珠寺後路登城隍山下馬御幕次宣飯於諸臣予曰昨年幾皆巡審今日則欲自此還行宮矣兵曹判書李得臣曰今日所經歷道路無不高截欹仄而聖體若是勞動不勝區區伏慮矣予曰巡山之行係是不可已故亦不知疲矣仍乘馬由鵲峴路出安寧里後路至上柳川立馬敎益運曰燈契貢人待令耶益運曰待令於八達門矣予曰大駕過後燈竿次次收取還納行宮後龍仁安山燈軍卽爲還送事分付益運曰燈之代炬其法甚便而其費甚省矣予曰其人貢物磨鍊時加給空名十數者出於朝家軫念之意而作爲貢人聊賴之資故凡於陵園幸行東至石串西至弘濟院南至江頭皆不給炬價使之自備而園幸時則特念貽弊最不多入猶不下四五百柄蓋植炬之法左右路傍兩兩對立而近以省費之意斜對分立左植則減右右植則減左約入三百柄故以貿租條三百兩出給還宮時以出宮時所用之有餘只給一百五十兩作爲定式今亦依此遵行否益運曰然矣予曰露梁以後則以燈代炬其法果好初年所入爲三千餘兩翌年減三分之二一番造置用之屢年及其限滿始乃改備比炬之費十減七八且炬則速爇而燈則耐明炬則每炬用一人而燈則三燈用一人此亦燈法之便好者也自今年物力有別船區劃之道而今番欲不用雇軍自露梁至始興則用露梁牙兵及始興果川鄕軍自華城行宮至柳川則用安山龍仁鄕軍而給食價矣整理堂上以雇價之多入爲難欲以雇軍鄕軍參半用之而大抵所入多不出三千兩則雖非鄕軍亦可支用矣入八達門新豊樓左翊門中陽門還行宮
정조 21년 · 강
召見諸閣臣及華城留守趙心泰暗行御史呂駿永鄭晚錫沈象奎于維與宅
정조 21년 · 목
予曰開城府有分奉常寺以其籍田所出供齊厚陵粢盛江華亦有分寺以供長寧殿粢盛而京貢中有江華貢物名色矣自己酉以後凡係園所所用必欲不煩經費出內帑錢買園底土地以其所出藏之府庫以供園所之用以園屬爲作者爲渠沾漑之端規模已定至於祭享所用未設分寺之規實欲及今定式而城役以後無年無工匠之役雖數間公廨有難營建從當有更商者矣仍謂直提學李晚秀曰卿提擧太常矣祭享所入物種當爲幾何晚秀曰臣有笏記修正以來者而未及驟思矣予曰予之拜園歲以爲常而奉慈駕之幸定以十年一度以至億萬年凡所以供給支計者雖有外帑亦有不可不分力接濟處若自內需司區劃財力買置土地以其所出爲隨駕中官宮人掖屬接濟之資仍設分司則於府屬亦或有沾漑之益如欲創建則當於何處耶心泰曰本府官廳西邊有空地四五十間可於此處營建矣予曰此亦工役實難亦當更商爲之矣予又曰入防軍服色何以爲之耶心泰曰臣略有經紀設屯田於府內今年所收爲五百餘包若至十年則穀當爲五千包內外以此作錢當爲萬餘兩足可以分排也予曰渠輩入防時服色亦何以爲之耶心泰曰着周衣而上着號衣矣予命昨日御製詩令左相繕寫待書來入刻揭板又書下御製詩三篇命史官傳於左議政曰聞卿有華城所作之詩則予必和送昨冬城役後卿之所作予尙未暇和韻凡事貴有始終故今玆製送矣仍命暗行御史等進前奏犯科人訖予曰三繡衣所捉不在於華城始興而具不出露梁初站是豈特敎按廉之意乎竝分揀其中私屠人令畿伯照法嚴治捕廳從事官令草記勘罪晚錫駿永則自此更爲廉察待令於始興站予敎宣傳官曰明日還宮時訓將率壯勇京軍二哨本局步軍一哨待下敎先詣始興晝停站壯勇大將率馬兵一哨善騎隊二哨爲先廂外使率親軍衛入防軍爲後廂到長安門外當解嚴禁軍別將率壯營廣州鄕軍一哨訓局步軍一哨隨駕禁軍五十人爲後廂事信箭分付
정조 21년 · 강
命自今園享時執事官以華城判官中軍迎華察訪及城內外文蔭武朝官通融塡差往來量給盤纏著爲式
정조 21년 · 목
敎曰園享時執事官每以近邑守令塡差爲民邑一毫弊端卽非爲所重之本意此後本府判官中軍迎華察訪中通融塡差若至苟且之時城內外近處文蔭武朝官中塡差而差祭本府主管齋宿於府內公廨往來量給盤纏事定式獻官塡差事亦然此則當與典祀官兼大祝塡差事追後更有定式以此分付
정조 21년 · 강
命迎華驛創設時所劃物力湖南嶺南加分耗條使之還分取耗待時發賣
정조 21년 · 목
華城留守趙心泰啓言迎華驛創設物力伏奉二萬兩區劃之命自備局以湖南嶺南昨年加分耗條各三千石式已爲區劃而顧今市直低下節序漸晩請姑勿作錢使之還分取耗以爲待時發賣俾準元價之地從之
정조 21년 · 강
園官及守僕園屬等施賞有差仍命自外整理所擧行事載之定例京守僕香室守僕亦令考例施賞
정조 21년 · 목
敎曰園官內下弓箭一部依例賜給守僕園屬等考例分等施賞自今番外整理所擧行事載之定例事令定例堂上知悉又敎曰京守僕香室守僕亦令外整理所考例施賞○壯勇外營啓言謹依近年自戶曹擧行之例園所守僕四名京守僕二名香室守僕一名書員一人守護軍五十名各木一匹庫直一名案山直七十名各布一匹奉常寺書員一人庫直一名熟手二名各木一匹植木將校盧大喆木二匹布一匹竝自外整理所分等施賞矣
정조 21년 · 강
行祈穀大祭誓戒于明政門
정조 21년 · 목
時至具遠遊冠絳紗袍乘輿出永淸門至明政門降輿陞座祭官及宗親文武百官分東西入庭讀誓文官吏曹判書沈煥之讀誓文訖祭官以下行禮如儀乘輿入永淸門還內
정조 21년 · 목
以初一日所下綸音爲策題遣承旨申耆弘文提學閔鍾顯詣泮宮試取以來
정조 21년 · 강
科次人日製試券于便殿入格儒生施賞有差
정조 21년 · 목
科次訖敎曰人日製居首三下一進士金明淳直赴會試之次三下進士姜彛天幼學金濟民各給一分次上進士李興慶幼學金魯瞻進士李審度生員金鐮各給紙一卷○敎曰入格儒生過齋後待令
정조 21년 · 강
遞應敎李魯春以尹序東代之前望也
정조 21년 · 강
領議政洪樂性疏請還收賜几杖之命仍乞休致賜批不許
정조 21년 · 목
疏略曰臣犬馬之齒居然爲八十歲矣衰病之狀日以益甚而元輔重任尙此蹲冒反躬自念惶愧方切此除几杖之錫忽下於千萬夢外十行恩綸鄭重隆摯至於轎前宣讀尤是格外隆渥繼伏見再昨傳敎追念先故辭旨諄懇至有致祭之命臣親擎恩旨首頓手攢竊念几杖之賜優老之典也雖以我朝故事言之得蒙此錫者堇十數人而止耳且古之元老大臣或以年至而乞休則朝廷輒賜几杖以慰留之此蓋出於惜去勉留之特恩尤非如臣之庸駑賤品宜退不退者所可承當也況臣蒲柳之姿凋朽已久廟務全曠而照檢末由臺彈屢發而盤礴依舊歷數往古安有癃病如此駑劣如此而八十之年蹲仍於首揆之任者哉伏乞亟賜遞免臣相職還收賜几杖之命仍許三字榮銜批以几者隱身也杖者扶衰也年雖至於懸車禮實昉於投轄宣賜之期已命卜吉三字之銜豈或準施至於卿之異於人之至懇予所感卿言而銘念卿當信如四時守若拱璧者書庸識哉仍敎以此批答遣承旨傳諭
정조 21년 · 강
元子師傅宋煥箕從縣道陳疏辭職賜批
정조 21년 · 목
丙辰十二月疏略曰伏惟我元子宮睿質天成令聞日彰臣雖跧伏鄕曲每與村叟野老互答四重之歌不勝延頸之忱而今又幸就傅之年隔以一月開講之日卜吉有命此誠萬億年無疆之休也臣心慶忭尤當如何等竊念師傅之爲官至重之責任也微臣之爲人至愚之賤品也乃以至重之任加諸至愚之臣古聖王所以必使導之敎訓傅之德義以盡輔翼之道者豈容如是乎微臣去就顧何足論而臣愚死罪窮有所不敢知者我聖上之敎養國儲以爲宗社生靈萬世之計者何不以古聖王爲法而乃反不免於古人苟簡之歎此臣所以震駭惝怳不得其說者也至於踵先武述先美之敎臣尤不覺汗浹背而騂發顏直欲鑽地以入也臣之先祖與同德之賢固宜膺是選當是任而如臣之至庸極陋無往而非忝先者何敢不顧一世之嗤點百世之公議唐突冒昧自處以踵武而述美乎伏乞亟收新降秩職仍將本兼諸任竝賜鐫改批以卿上來然後吉日可卜而新正初旭舒而溫老人登程此其時也卿其卽爲惠然仍敎以此批答遣史官傳諭知其登程日字續當有偕來之近侍此意亦爲傳諭
정조 21년 · 강
命梁濟洙武科回榜依例擧行
정조 21년 · 목
開城留守趙鎭寬以崇祿梁濟洙今年武科回榜事馳啓敎以分付吏兵曹及三營門擧行之事依例爲之而可以上來與否令兵曹問于守臣草記
정조 21년 · 강
命遣吏郞摘奸諸執事淸齋與否
정조 21년 · 강
命祈穀大祭遣大臣攝行仍命大臣勿爲入來承候
정조 21년 · 목
敎曰近有膈氣今日差歇而享日不遠初十日祈穀大祭遣大臣攝行○敎曰今則差勝承候切勿入來之意令備郞傳于大臣
정조 21년 · 강
遞藥房提調尹師國
정조 21년 · 목
敎曰耆年久勞藥房提調尹師國許遞
정조 21년 · 강
領府事金憙從縣道陳疏賜批
정조 21년 · 목
疏略曰臣罪負至重屛伏鄕里三載于玆而重以一疾沈綿前歲三元旣未簉起居之班今年三始又莫廁舞蹈之列區區微忱之戀結每當歲朝有倍於他時而一向闕禮義分都虧伏乞亟降重誅以勵臣分批以自我不見于今三年推卿戀闕之誠知予思卿之心卿須安心俟少間上來仍敎以此批答下諭于道臣令地方官傳諭
정조 21년 · 강
知中樞李敏輔陳疏引義賜批
정조 21년 · 목
疏略曰臣於日昨以故判敦寧李澧妻姜氏旌節事至有廟堂之論勘臣於此怵然驚悚不知措躬臣本疏迂重以耄昏驟見通文循例署送初未料本家事體至爲嚴重烏頭赤脚不當擬議於其門妄犯不審之失自速譴罷之請聖度含容特令分揀臣念咎含恩終何敢以倖逭爲榮不思所以自處也伏乞亟賜勘處批以兩老回▣二子頂玉地上仙之褒於卿亦云卿其勿辭行公
정조 21년 · 강
吏曹判書沈煥之疏辭本職賜批許之
정조 21년 · 목
疏略曰臣之叨是任而爲政者專且久矣何嘗有進退賢不肖以左右我殿下洒礪百工振紀一世以扶樹義理之盛德大業也哉且臣於日昨以關東婦女年九十封爵事誤煩宸聽致勤嚴敎只此一事憒憒不職之狀亦被聖鑑之俯燭矣且臣宿疾値換節之際疝氣挾痰衝膈若不保草木之餘年伏乞亟命有司將臣本兼諸任竝許鎸遞批以便宜爲之之諭予亦知其過當旣聞之卿豈不欲引遞所辭本職姑爲許遞
정조 21년 · 강
命推吏曹參議韓晩裕與參判待開門牌招
정조 21년 · 목
政院以吏曹參判徐邁修參議韓晩裕違召捧傳旨敎以參議只推與參判待開門牌招
정조 21년 · 강
命武科回榜梁濟洙令松留給馬上送
정조 21년 · 목
兵曹啓言依下敎武科回榜梁濟洙可以上來與否問于該留守矣卽接開城留守趙鎭寬回移則濟洙年雖耄耋氣力頗矍鑠登程上來少無爲慮云矣敎以給馬上送之意分付
정조 21년 · 강
遣諸承旨分詣受香所奉審摘奸
정조 21년 · 강
遞承旨宋銓以李晩秀代之前望也遞獻納洪秀晩
정조 21년 · 목
銓不爲仕進秀晩以自來情勢陳啓請遞臺職從之
정조 21년 · 강
命濟州牧使柳師模勿待罪
정조 21년 · 목
師摸以進上柚子數旣不準品亦多劣惶恐待罪馳啓敎以勿待罪事回諭
정조 21년 · 강
推禮曹判書閔鍾顯
정조 21년 · 목
濟州牧使柳師模狀啓以爲文正公金麟厚陞配文廟時香祝版材船路阻風日時已爲差過更待知委擧行請令該曹稟處敎以當初不能擇送各日難免不審之責判堂推考
정조 21년 · 강
命濟州儒生令該牧使出三題試取居魁三人分給內下朱書百選八子百選史記英選之次三人各給奎章全韻其餘以紙筆墨米斗分等施賞
정조 21년 · 목
濟州牧使柳師模以本島儒生陞補考官未備不得設行馳啓敎以陞補旣未設行卿其別出詩賦論箴銘頌中三題試官島中文侍從差定卿考試以畵多者依卿之在泮中時泮儒應製賞格例分等紙筆墨米斗施賞其中三魁以內下安寶朱書百選八子百選史記英選分給之次三人各給內下安寶奎章全韻一件而科作及榜目修正上送事令內閣回諭牧使
정조 21년 · 강
命濟州年分成册此後依前例後錄於狀本所請諸條幷許施甲寅停退米五百九十八石特爲蕩減牧使柳師模推考
정조 21년 · 목
該牧使柳師模狀啓以爲本島三邑農形毋論田之腴薄穀之早晩俱有豐登之望以各穀差等言之則畓租山稻及早晩粟爲上太木麥爲次小豆稷又爲其次以三邑優劣言之則本州爲最大靜爲次旌義又爲其次三邑之登稔雖有差等各穀之均熟實所罕比秋耕麰麥皆已次第告畢而種糧旣優耕作頗廣目下立苗之狀蔚有興嗣之徵各樣催科諸般徭役參量事勢從便磨鍊別具成册以聞○成册移轉價涼藿待秋成收捧之意已有所論列於畢賑狀聞中而今年夏秋兩農幸得俱豐羅舖儲穀方議更設則兩年未收條不可不準捧輸送故自今十月初出秩督納藿產則初旣絕貴今又過節涼臺則秋成屬耳未及織造涼則限歲前徵納藿則待春採準數畢捧容竢風和一倂出送一還上卽是嗣歲之備固不當容易闊狹島中初無田結之可以俵災故每當歉歲惟以還上之停退爲暫時蠲恤之方而一退之後謂以舊還年年仍停以致倉儲之枵然誠爲可悶溯考三邑各倉元會穀簿則秋各穀都合折米爲二萬二千一百九十六石零內壬子秋停退米爲四千九十七石零癸丑秋停退米爲三千七十六石零甲寅秋停退米爲七千一百三十七石零合三年停退未捧米至於一萬四千三百十石零若以謬例一向仍停則不出多年穀簿殆盡來頭備荒之資有不可不慮故最近停退甲寅秋未捧米七千一百三十七石零則爲先竝與新還上米七千八百八十六石零出秩捧上甲寅秋停退條中絕戶所食米五百九十八石零今旣指徵無處而考諸丁丑庚寅等年謄錄雖有蕩減啓聞之例事係特恩不敢擅便姑爲仍停更竢處分其外丐乞無依害及隣族之類則酌量分數可以仍停者仍停可以準捧者準捧一平役軍官身役米則係是諸般公用及苦役例下之需故昨年停退條之今夏仍停者一倂準捧寺奴身貢米每口二斗內一斗男丁大同米每口五升內一升則依每年已例減捧一軍兵操鍊謹依朝令姑爲停行而逃老故代定則各別申飭一一塡充一寺奴婢推刷卽是昨年當次而以荐歉之故不得擧行此乃應行姑停之事而今年則民勢稍定待捧糴了畢後卽爲擧行敎以此後依前例後錄啓聞之意分付○備局啓言今年濟州農形實是挽近所罕之大有一島生靈皆有出溝壑奠袵席之樂前後之船粟發帑朝家始收效矣分等一款非所可論而各樣催科與諸般徭役其或停或捧或減或準旣皆稱量而逐條論列且據已例而先爲擧行竝依狀請許施其中甲寅停退米五百九十八石零謂之指徵無處先引蕩減之例繼置仍停之科以更俟處分爲請者跡近依違事體未安請該牧使柳師模推考允之敎以同是沿民而所施有殊於海口南北則能無向隅之歎湖南沿郡甲寅條去秋旣命拔例闊狹今爲舊還此而不然若令仍停指徵之無處不但今猶古況本牧甲寅民事尙何言哉數百包鬼錄年年侵困爲島民未決之案是與前春不惜萬金帑需之本意若相反然特拔糴簿俾有終始之惠
정조 21년 · 강
命康津前縣監李勉輝等漂人問情前徑先宴饗之罪勿論推全羅右水使金處漢仍命勿待罪
정조 21년 · 목
全羅監司徐鼎修狀啓以爲彼人問情前題飭供饋徑先宴餉委折嚴關査問於各該營邑鎭則右水使金處漢牒呈內當初靈巖所安島領將文狀中彼人等米柴絕乏云故自島中先爲救急云其後問情官海南縣監洪繼善靈巖兼官康津前縣監李勉輝馳報內看審彼人考見船標明是淸人商船故以酒餠鮮湯先爲宴餉云雖彼人船標明白無疑係是問情前則固不當先爲宴餉而水使昏謬所致只知其柴米之絕乏果以供饋之意申飭題送云康津前縣監李勉輝問情官海南縣監洪繼善主鎭將梨津萬戶朴東旭等牒呈內俱以爲問情時彼人頗有饑色故莫知格例之如何備出酒餠鮮湯徑先饋給云請令攸司稟處敎以名雖宴饗不過酒餠鮮湯數品則與饒飢無異且況漂泊大洋柴糧乏絕則拘於格例若不登時分饋顧其爲罪尤當如何大抵帥臣邑倅生疏報辭不能宛轉以致本道本司之請罪觀此査啓不出所料彼人亦人目擊呼蘜藭之狀爲地方官者待其具格馳啓而始給柴糧可謂行不得之政守令等勘罪勿論該帥臣牒辭狀語不審之失推考○全羅右水使金處漢以靈光羅州漂人欲使歲前發送致承嚴敎惶恐待罪馳啓敎以勿待罪事回諭
정조 21년 · 강
飭華城留守趙心泰本府遺漏老人別加搜訪以聞
정조 21년 · 목
廣州留守徐有隣以癃老窮獨不能自食之類題給米醬馳啓敎曰成命之下惟松都廣州首先奉行其餘八路兩都皆睡乎程道稍遠之處雖或諉以未及報來京畿亦有各邑路稍遠處猶可說也而兩都之尙無一言豈非稽忽之甚又若華城歲首老人旣不抄啓奉行朝令又甚不謹該守臣豈有官怠之思自歸兩罪俱發乎特以歲首之致姑不問備先從本府遺漏之老人別加搜訪無敢以無乎登聞濟活之老人亦爲濟活狀聞而若過十五日守臣地方官拿問處之斷不可已令廟堂各別嚴飭
정조 21년 · 강
全羅監司徐鼎修以營下癃老窮獨搜訪救助啓命自本道備給衣資食物于鼎修之父仍命平安監司朴宗甲黃海監司閔台爀越俸三等癃老濟活不卽擧行委折令廟堂關問草記
정조 21년 · 목
鼎修狀啓以爲本府境內民戶區別大中小殘磨鍊歲食均排分給癃老窮獨人則遍探閭巷多方搜訪尤甚四人各米三斗甘醬一斗正木二十尺去核一斤之次五人各米三斗甘醬一斗無依兒弱六名各內衣一件米二斗甘醬五升題給各別救恤爲先馳啓敎以朝令之下諸道擧行極爲稽忽而卿則先從營下擧行卽爲狀聞況物亦優厚卿是老人之子能知老老之義有此見諸行事之端不負旬宣之責卿父亦可謂善敎矣衣資食物自本道拔例備給於卿父處後狀聞以示敦風正俗之義道內諸邑之擧行未盡善處更加嚴飭卽此而華留沁留可謂完伯之罪人非不欲處分而如是下敎而處分則其可在官臨民乎如有撥路兩西之無一言決不可仍置平安監司朴宗甲黃海監司閔台爀爲先越其俸三等勿於遞歸後擧行之意嚴飭該曹齋宵肅穆之時坐待禮成夜漏旣撤而特軫尊年恤人之意令度支長之將事回來者使之撥憊行會則所謂道臣看作例飭不知朝令之嚴重不罷幸耳其擧行駭然委折令廟堂關問草記亦自政院卽爲回諭於完伯
정조 21년 · 강
還給華城留守趙心泰癃老救活狀啓
정조 21년 · 목
該留守以癃老窮獨只有兩人分給米藿啓敎曰此等狀啓何可掛眼還給
정조 21년 · 강
命壯勇外營只行秋操
정조 21년 · 목
水原留守趙心泰以外營馬步軍兵今年春操及場操後仍行城操馳啓敎以園幸當前農作且在其後秋操設行之意分付
정조 21년 · 강
吏曹參判徐邁修陳疏辭職賜例批
정조 21년 · 강
有政吏曹參判徐邁修進
정조 21년 · 목
以李書九爲禮曹參判鄭來百李羲甲爲副校理趙㞳爲博川郡守
정조 21년 · 강
濟州應資老人及江原道婦女封爵下批
정조 21년 · 목
濟州資憲車老善嘉義李順海等二人江原道金化嘉善崔順已妻元氏折衝金哲中母安氏三陟嘉善金順萬妻金氏通政李戍伊妻崔氏金城嘉善安戒興妻李氏折衝朴思維妻金氏安峽折衝李漢翼妻白氏
정조 21년 · 강
遞吏曹參判徐邁修推江原監司徐有防
정조 21년 · 목
因吏曹江原道婦女封爵單子敎以前吏判則伊時以陞敍承傳掩置事兼有不審之責雖下責敎仍令便宜爲之而此亞銓則以新入之人値長堂之闕雖不得不代行政事焉敢眞箇便宜從事不覺其自犯重罪者萬萬駭然且以老婦女之夫名觀之則常賤邊較多者乎以此以彼不可無飭吏曹參判徐邁修遞差老職旣下批何必更覈安寶下送當該道臣難免不審亦爲推考
정조 21년 · 강
以黃昇源爲吏曹參判前望也
정조 21년 · 목
敎曰吏曹參判前望單子入之待下批牌招判書及藥房提調差出下批
정조 21년 · 강
命吏判以無故卽膺人薦望尋命入前望
정조 21년 · 목
敎曰吏曹判書以在京無故牌招卽膺人薦望事言于大臣又敎曰吏判薦望事左右相屢次推讓今若更送當致夜深向來何以擧行姑未記憶欲待後日登筵時問于大臣吏判前望單子入之
정조 21년 · 강
開城留守趙鎭寬以癃老窮獨救活馳啓
정조 21년 · 목
鎭寬狀啓以爲本府境內年老而無告顚連之類男女爲四人以會付米各五斗爲先題給
정조 21년 · 강
以李秉鼎爲吏曹判書前望也
정조 21년 · 목
敎曰職務相妨平市提調李時秀許遞今日政差代
정조 21년 · 강
有政吏曹判書李秉鼎參判黃昇源進
정조 21년 · 목
以李鼎揆爲承旨金文淳爲內局提調朴大和爲童蒙敎官初仕也
정조 21년 · 강
命大享時掌牲令依前以典牲署主簿塡差而尊其官擇其人之道令吏禮曹廣考草記著爲式
정조 21년 · 목
敎曰大禮大享之稱令稱郞者耕耤令曰太常正用於親耕協律郞曰掌樂正用於祀饗掌牲令曰典牲署官用於省牲省牲之禮五禮原儀不以親行載錄至先朝遵大明集禮始擧躬省之禮此所以耕耤令協律郞之皆用正三品正獨於掌牲令依舊秩卑尙今因循者也今番祈穀執事官仍用聽誓戒之人牲官亦然而今聞卽雜歧主簿云主簿卽其署之長官其外卽參外七八品官設令地閥稍勝烏帶之末蔭渠安敢牽牲告腯於版位之前乎雖不加設正窠何以稍尊其官另擇其人之道令吏禮曹廣採文獻兼考官方草記以爲定式
정조 21년 · 강
命典牲主簿金在儉造紙別提尹心輝相換口傳也
정조 21년 · 강
飭京兆搜訪年老而貧難資活之類以聞仍飭申明字恤之典
정조 21년 · 목
敎曰京師爲八方之表臨歲分遣遍察老難資活者領付賑廳其後令諸路準此擧行惟完伯搜訪誠勤松留對揚首先夜下褒諭兼飭不勤之諸道而歲前領付者不過通衢大路之聞見也外此僻隩而耳目所不及處安知無十倍於其數乎該房承旨發牌京兆郞嚴飭各部更令採探年老而不能庇身糊口之類一一抄報亞尹分掌城內外以各部抄報及見漏者親執査櫛草記字恤頒則近頗令弛此亦令左右尹嚴飭搜訪該府之勤慢付之廟堂
정조 21년 · 강
還給李書九有司堂上差下草記仍飭左傳編校之役斯速修正
정조 21년 · 목
因備局有司堂上有闕代禮曹參判李書九差下草記敎以招致備郞還給此草記使之往傳於大臣以此宰臣予亦深惜其才而太乏剛斷凡有文字編校之役卷帙稍涉夥多未見一件之自其手汗靑皇朝文字也莊陵文字也輿地勝覽也整理玉篇也他人之幾皆就緖者若令此宰臣與聞則必謂之以小心稱之以惶悚以荏苒爲能事甚至左傳汰註一事以其至易之故非不懲羹於他册而爲念前府使成大中之年老獨勞使之與聞則自初大文依舊小心惶悚多般責勵尙未聞畢修正以其聰明加之以有司之任則彼此可謂相妨卿其知悉此意更爲草記此草記回公後給宰臣處又或吞墨於指授之義例又或舂筆於諸註之刪汰而限內若不割付看品則今番別般嚴勘斷不可已
정조 21년 · 강
命專經文武臣殿講解凍後更稟
정조 21년 · 목
政院以來十一日專經文臣殿講日次啓稟敎以解凍後更稟武講亦然
정조 21년 · 강
禮曹以文正公金麟厚濟州等三邑鄕校陞配吉日更爲推擇啓
정조 21년 · 목
該曹啓言觀此濟州牧使柳師模狀啓則文正公金麟厚陞配日時已爲差過告由陞配日時更待知委擧行云矣令日官更爲推擇則來二月二十七日辰時三月十二日午時同月二十七日午時四月初十日辰時俱吉云以此日時中推移擧行而前下送告由祭祝貼年月相左令該司急速改書下送前祝文行祭後同爲望燎之意請分付從之
정조 21년 · 강
還給江華留守金履翼癃老救活狀啓
정조 21년 · 목
該留守以年七十窮獨者二人題給米藿啓敎曰此等狀啓何可掛眼還給
정조 21년 · 강
禮曹以領議政洪樂性賜几杖日子啓
정조 21년 · 목
該曹啓言問于本家則今正月二十六日當爲祗受云請以此日擧行允之
정조 21년 · 강
命來十一日輪對當次人受點後日次待令
정조 21년 · 강
遞承旨李鼎揆李海愚
정조 21년 · 목
敎曰都承旨同副承旨許遞前望單子入之
정조 21년 · 강
命遣吏郞摘奸諸執事淸齋與否
정조 21년 · 목
社稷祈穀大祭在再明也
정조 21년 · 강
命典牲署主簿一窠陞作判官以蔭官差出著爲式
정조 21년 · 목
吏禮曹啓言掌牲令尊官擇人之道令吏禮曹廣採文獻兼考官方草記定式事命下矣省牲之禮自漢以來大祭祀則天子親臨夕牲至晉太始六年亦用是禮而掌牲官之品秋無所考開元禮有廩犧令告腯太常卿視牲之文宋制光祿卿巡牲告充備光祿丞巡牲告腯唐之廩犧令卽太常寺屬官而唐之太常卿乃是正三品則廩犧令當爲三品以下宋之光祿卿卽從三品則告腯之光祿丞又當在從三品之下然此皆有司省牲之儀非天子親莅則職秋高下未可爲今日之的證惟大明集禮有皇帝服通天冠絳紗袍前享一日親省牲之禮而執事官牽牲詣廚所謂執事官今以會典所載參考則恐爲太常光祿司官而只稱司官然則皇朝掌牲官之品秩亦未得以詳矣我朝原五禮儀只載有司省牲之儀而掌牲令下但稱典牲主簿有故則直長代之及至我先朝乙丑始以從周之聖意特命省牲之親行儀文克備而掌牲官之仍舊用從六品之主簿者似或爲未遑之典而典牲署旣以從六品衙門載於經國大典主簿爲長官矣今若一依太常掌樂兩正例加設正一窠則六品衙門以正三品爲其長官恐有違於大典官方臣等愚見則主簿一窠陞作判官依太常判官例以曾經三司之人通融擬差則恐或爲稍尊其官另擇其人之道請以此定式施行敎以牲署三郞分掌牛羊豕不欲別設正窠意在勿出宂官也卿等獻議之難愼於衙門三品六品之間者有甚關係之可言而旋請主簿之陞作五品判官亦何其矛盾於前說乎且況奉常判官雖曰三司通擬之窠以其職卑猶不得爲親享時典祀官則以判官爲牲令不亦汰哉卿等不知事體之所重斷斷於衙門之品數抑必有別般博洽之考據第從卿等之說施行至於茁壯長之方不係於文蔭依前以蔭官差出
정조 21년 · 강
吏曹判書李秉鼎疏陳母病乞救護賜批
정조 21년 · 목
批以卿其勿辭救護竢少間行公
정조 21년 · 강
遞禮曹參判李書九
정조 21년 · 목
政院以禮曹參判李書九除拜後過三日不爲出肅請推考仍卽牌招敎以雖是閒司亦有職掌本職許遞專意校役今番所幹之書則使之期於竣役
정조 21년 · 강
命黃海監司閔台爀道內老職及恤老擧行慢忽之罪令憲府發緘取招
정조 21년 · 목
政院啓言卽伏見黃海監司閔台爀老職人敎旨五十七張祗受狀啓則伊日同封之兵曹實職敎旨三張謂以粘連下送而不入於原有旨到付形止只通於本院不爲擧論於狀啓中事甚未安道內窮獨老弱搜訪濟活後姓名年歲物種數爻旣不後錄於狀啓只以成册修送備局亦甚疏忽請推考警責敎以此道臣新到之初其所奉行朝令若是慢忽老職與恤老之擧朝家之亦所欽玆敬玆謹旃愼旃者則職在承流宣化之地看作不屑之事然者抑何義理乎似此道伯難責分憂然未知有別般委折憲府諸臺牌招爲先依例發緘取招待答通來到照勘以聞
정조 21년 · 강
推全羅兵使申鴻周
정조 21년 · 목
政院啓言卽見全羅兵使申鴻周漂到異國人問情啓本則多有誤書落字文理不屬奏御文字如是不審萬萬駭然請推考允之
정조 21년 · 강
以徐邁修韓晩裕爲承旨竝望前也
정조 21년 · 강
命承旨詣社稷奉審摘奸
정조 21년 · 강
命禁旅及訓局軍歲首犒饋以除夕元朝入直人捧置成册
정조 21년 · 목
敎曰今年歲首犒饋欲待過齋後而日暄若此使之更造餠肉當於望念間爲之歲首犒饋設置之法意至嚴雖値靜攝之時必待差復後親臨卽所仰覩於昔年者大抵爲禁軍而創此犒饋之制其次都監軍也其餘各名色卽次次後出之附庸此類已令已造者今日自外分饋令龍虎大將及訓鍊大將知悉以除夕元朝入直人捧置小名成册以待下敎
정조 21년 · 강
京畿監司李冕膺以道內癃老人濟活馳啓命初不報來列邑守令査出狀聞坡州牧使金爔高陽郡守王道常奪兵符各作該邑面任使之搜覓後狀聞坡牧所佩密符使道臣權佩仍命原狀啓投之敦義門外
정조 21년 · 목
該監司李冕膺以道內各邑癃老窮獨不能自食之類廣加搜訪米醬題給馳啓敎曰畿伯亦是奉老之人此等事擧行其所盡心宜無彼此於完伯而雖以曲恕之意日前下敎有所區別去廿三夜行會之事歲前優可知委其後多日綽亦報營而所謂擧行形止今日始爲登聞者此必列邑中初有無乎報來處更關追及以致其如彼遲滯似此守令等一一査出指名星火狀聞大如坡州只報四人名以別軍職之高陽塞責數人此輩所爲寧不駭痛會減穀物卽亦公穀則干甚皮肉爲此拔毛不爲之習不畏朝令猶屬餘事坡高兩倅爲先奪其兵符差定兼官後使渠輩各作面任村村里里徒步搜覓面面周給後使渠輩面告道伯後狀聞而坡牧所佩密符發遣宣傳官奪符傳于道臣使之權佩待該牧還官時還授事分付此等狀啓不爲啓下令院隸投之敦義門外
정조 21년 · 강
御誠正閣行抄啓文臣正月朔親試試官提學鄭民始原任直提學鄭大容直提學李晚秀原任直閣金勉柱檢校待敎沈象奎
정조 21년 · 목
試官率應製文臣入庭行禮記以本朝鑄字所進鄕飮儀式鄕約條例爲菚題親考副司正洪奭周三中居首
정조 21년 · 강
召見廣州留守徐有隣于便殿
정조 21년 · 강
重推慶尙監司李書九使之當日肅命
정조 21년 · 목
右議政尹蓍東啓言慶尙監司李書九屢次飭敎之下尙不出膺雖未知情病之如何而殊甚未安請從重推考使之卽爲肅命從之敎以各別嚴飭使之當日肅拜
정조 21년 · 강
以行副護軍南公轍差備局副提調
정조 21년 · 목
右議政尹蓍東啓言本司有司堂上李時秀本兼職務鞅掌徐龍輔則以病久未行公事多可悶行副護軍南公轍踐歷才猷俱合參聞廟謨請備局副提調差下使之察任從之
정조 21년 · 강
命統禦營兵船改造物力以海西水營軍糧米四百石區劃取用
정조 21년 · 목
右議政尹蓍東啓言卽見統禦使李性默所報則以爲本營龜船防船各一隻四兵船一隻當爲新造一兵船三兵船及伺候船八隻當爲改槊材木依定式許斫所入物力磨鍊則米爲二百十八石布五同三十一匹零錢七百六兩零租太各四石零皆自本營軍需庫責應而近年以來各樣所捧之入於停減者夥然殆同全數未捧計無奈何而莫重戰器不可抛置右項物力以來限五百石區劃於畿海附近邑爲辭矣材木則當依例許斫而財力旣無推移之勢畿海近處亦無錢穀間區劃之道獨黃海水營軍糧米名色初非指的需用之穀故年年添耗今至於宋一萬三千五百石零小米二萬二百五十餘石今以米四百石區劃取用之意請分付于統禦營及海西水營從之
정조 21년 · 강
命朔寧郡權卜及營賑穀捄弊之方令該道臣論理狀聞
정조 21년 · 목
右議政尹蓍東啓言卽見朔寧幼學尹東元上言則以爲本郡有民庫錢二千兩取息酬應於各樣邑用而丙申兩勅以後分錢無餘始設權卜每結別捧二兩而一年所用或有不足則間年又有添捧民瘼爲甚且該郡會付還穀爲萬餘石營賑穀至二萬包年年添耗分給一民所受亦滿二十餘石營賑穀若換以戶曹穀名色半留半分以其餘耗更設民庫以作官用永罷權卜而如或營賑穀難換戶曹穀名色二萬包從市直作錢永罷營賑還穀則民可資生云矣兩條呼籲俱係民瘼其爲弊之由捄弊之方請令道臣論理狀聞後更爲稟處從之
정조 21년 · 강
命所安等島漂到人還送咨文及盛京禮部前正使出送回咨竝下送灣府使之傳給鳳城將
정조 21년 · 목
右議政尹蓍東啓言全羅道所安島黑山島紅衣島漂人等皆願以水路還歸云矣待本道還送狀聞之來請令槐院撰出咨文定禁軍騎撥下送于灣府傳給鳳城將處以爲傳致北京從之又啓言前正使一行出送事盛京禮部咨文出來矣請令槐院撰出回咨正書安寶後定禁軍騎撥下送于灣府使之傳給鳳城將以爲傳致北京從之
정조 21년 · 강
命權仁重假將及遞兒同知望筒勿施移法司嚴勘
정조 21년 · 목
吏曹判書李秉鼎啓言向來權仁重濫贈事誠一變怪渠以西土免賤之官奴符同曹吏有此前所未有之事所當移法司査實嚴繩而假將望筒勿施之前有所掣礙自臣曺行關本道捉來査實則行賂曹吏渠旣自服請權仁重假將及遞兒同知望筒竝爲勿施移法司照律嚴勘從之
정조 21년 · 강
命軍資監他倉移來穀自地部執縮後該監若混錄於遺在當該官員重勘員役嚴繩著爲式癸丑以後未會減穀徵捧於員役癸丑以前未會減穀竝蕩減
정조 21년 · 목
戶曹判書李時秀啓言頃因軍資前判官南溟學所懷本監穀簿中他倉移來未會減虛錄各穀合爲五千六百餘石自今以後從實執縮更不敢襲謬虛錄於會計册之意嚴明定式令該曹稟處事命下矣本監文書及本曹會計册子一傡取來査考則本監逐年劃送大小米太每每不足自本曹請得惠廳或他軍門穀量入分劃而他衙門穀物與該監所捧稅穀有異每有欠縮之弊故自本監執縮報本曹則本曹量其多寡減數會減之故所謂未會減之數漸次增加多至屢千石曾於辛巳年因本監未會減之夥多自戊辰至庚辰十三年未會減虛錄七千餘石筵稟蕩減自辛巳至丙辰三十六年之間未會減之數果爲五千六百餘石之多此蓋該監執縮之數每有因緣增報之弊本曹會減之際輒多裁抑過濫之規自少積多以致如此故自癸丑以後每於他衙門穀移劃放料之時別定計士眼同該監官員從實執縮所謂癸丑以後未會減各穀二百八十五石係是實縮之外今方一一徵出於該監員役此後則嚴立科條自本曹從實執縮後雖升斗之微若或混錄於遺在者則當該官員論以重律員役移法司嚴繩定式施行而至於癸丑以前五千三百餘石旣非從實執縮者則該監之稱冤虛實未可準信年久之事亦無査實之路雖欲徵捧其勢末由而許多遺在不可輒請蕩減請下詢大臣處之敎曰大臣之意何如右議政尹蓍東曰無論京外近來蕩減之弊臣則深以爲悶今亦不敢仰請軍資監癸丑以後實縮外未會減者該監員役處徵出事及地部執縮後無敢混錄事戶判所奏誠然矣此後若違越定式則不但當該官員該監員役之論以重律不謹申飭之度支長亦難免重勘請以此嚴加定式揭板于本監之意分付從之敎以旣有定式此後孰敢冒犯乎穀物蕩減